[NOM COGNOMS], portaveu del grup municipal Compromís per [MUNICIPI], a l’empara del que es preveu a la Llei 8/2010 de la Generalitat, de Règim Local de la Comunitat Valenciana, presenta al Ple de l’Ajuntament de [MUNICIPI] la següent

**MOCIÓ PER UNA REFORMA CONSTITUCIONAL QUE GARANTISCA EL DRET A L’AVORTAMENT EFECTIU, LLIURE, INFORMAT, PLE, PÚBLIC I UNIVERSAL**

**Exposició de motius**

El dret a la interrupció voluntària de l'embaràs (IVE) ha sigut històricament objecte de debat i regulació en el marc de l'ordenament jurídic espanyol. Després de dècades d’avenços i retrocessos, el reconeixement efectiu de l'autonomia i la dignitat de les dones i persones gestants continua trobant barreres tant legals com socials. La recent sentència del Tribunal Constitucional 44/2023 ha reconegut l'autodeterminació de les dones sobre el seu propi cos, vinculant-la a drets fonamentals com la dignitat, la vida i la salut. No obstant això, aquest avanç continua sent insuficient per a blindar plenament el dret a l'avortament com un dret fonamental i universalment garantit.

Actualment, l'article 43 de la Constitució espanyola arreplega la competència dels poders públics per a organitzar i tutelar la salut pública, establint els drets i deures de tots al respecte. La proposta de reforma de l'article 43 de la Constitució espanyola busca superar les limitacions interpretatives i garantir, de manera explícita i definitiva, el dret a l'avortament lliure, informat, ple i universal afegint un quart punt en el qual es reconega la interrupció voluntària de l'embaràs de manera lliure, informada, plena, pública i universal.

Aquest canvi s'emmarca en la necessitat de consolidar un enfocament garantista que reconega l'autonomia física de les dones i persones gestants, seguint les recomanacions d'organismes internacionals com l'ONU i la recent resolució del Parlament Europeu sobre la inclusió del dret a l'avortament en la Carta de Drets Fonamentals de la Unió Europea. A més, la reforma respon al compromís amb la igualtat de gènere i els drets humans, en coherència amb els Objectius de Desenvolupament Sostenible (ODS), particularment l’ODS 5, que promou la igualtat de gènere i l'accés universal a la salut sexual i reproductiva.

Incloure aquest dret en la constitució no sols suposa protegir als qui decideixen interrompre el seu embaràs, sinó també garantir un accés efectiu, lliure de coercions, estigmatització i discriminació territorial. La reforma proposada representa un pas ferm cap a una societat més justa i equitativa, en la qual els drets sexuals i reproductius es reconeguen plenament com a part dels drets humans.

Per tot això, el grup municipal de Compromís per [MUNICIPI] presenta la següent

**PROPOSTA D’ACORD:**

1- Instar el Govern d'Espanya a promoure i als grups parlamentaris del Congrés i del Senat a donar suport a la reforma de l'article 43 de la Constitució espanyola per a reconéixer expressament el dret a la interrupció voluntària de l'embaràs, lliure, informada, plena, pública i universal.

2- Reclamar que el Govern de l’Estat garantisca que totes les persones tinguen accés a la interrupció voluntària de l'embaràs a la sanitat pública independentment d’on visquen, assegurant-se que cada departament de salut compte amb, personal suficient que no estiga inscrit en el registre com a objector de consciència.

3- Demanar al Govern d’Espanya la reforma de la Llei Orgànica 2/2010 perquè garantisca de manera efectiva l’accés a la interrupció voluntària de l’embaràs dins del sistema sanitari públic, assegurant la disponibilitat de tots els mètodes amb criteris clínics i respectant la decisió de la dona sobre el procediment més adequat.

4- En la mateixa línia, exigir al Govern de la Generalitat Valenciana el compliment efectiu de la Llei 10/2014 (article 59 bis), garantint que el sistema de salut públic dispose de personal suficient que no es declare objector de consciència, de manera que les interrupcions voluntàries de l’embaràs es duguen a terme dins del mateix sistema públic i no es derive sistemàticament les pacients a centres privats.

5- Sol·licitar al Govern de l’Estat una comunicació clara, accessible i amb perspectiva de gènere sobre la reforma constitucional, incorporant-ne la participació activa de les organitzacions feministes i de defensa dels drets sexuals i reproductius, i garantint-ne un enfocament basat en els drets humans.

6- Insistir a les institucions estatals i autonòmiques l’aplicació rigorosa de la Llei Orgànica 4/2022, que penalitza l’assetjament, els entrebancs i les coaccions a les dones que accedeixen a clíniques per a la interrupció voluntària de l’embaràs.

7- Instar tots els òrgans governamentals, locals, supramunicipals, autonòmics i estatals, a no destinar finançament públic a entitats que tenen com a objectiu impedir el dret a l’avortament, ni a instal·lacions que, sota aparença d’assessorament, pressionen o dissuadeixen a les dones d’exercir eixe dret.

8- Comprometre’s a promoure, des de l'àmbit local, campanyes de sensibilització i educació sexual i reproductiva, dirigides especialment a la joventut, per a garantir l'accés a informació veraç i lliure d'estigmes sobre els drets sexuals i reproductius.

9- Donar trasllat d'aquest acord al Ministeri d'Igualtat, als grups parlamentaris del Congrés i del Senat, així com a les associacions feministes i de drets humans implicades en la defensa del dret a l'avortament i als col·legis de professionals de la salut.

**A [MUNICIPI], a [DATA] de 2025**

**[NOM I COGNOMS].**

**Portaveu del Grup Compromís a l’Ajuntament de [MUNICIPI]**